
Ι. ΠΟΛΙΤΙΣΜΟΙ ΤΗΣ ΕΓΓΥΣ ΑΝΑΤΟΛΗΣ

ΑΙΓΥΠΤΟΣ

Γεωγραφική θέση

- Βρίσκεται στο ΒΑ τμήμα της Αφρικής. Ο Ηρόδοτος την είχε ονομάσει «το δώρο του Νείλου».

- Οι πηγές του Νείλου βρίσκονται στα όρη της Αιθιοπίας. Ο ποταμός εκβάλλει στη Μεσόγειο θάλασσα όπου οι διακλαδώσεις του σχηματίζουν ένα δέλτα. Δυτικά βρίσκεται η Λιβυκή έρημος και ανατολικά η έρημος που φτάνει μέχρι το Σινά και την Ερυθρά Θάλασσα. Ο ποταμός πλημμύριζε τους καλοκαιρινούς μήνες και οι πλημμύρες άφηναν ένα στρώμα λάσπης που καθιστούσε τη γη εύφορη.

- Τμήματα της χώρας: Άνω Αίγυπτος (νότιο, ορεινό και βραχώδες)

Κάτω Αίγυπτος (βόρειο, μεσογειακό)

Οικονομία

α) **Γεωργία**: Ο Αιγυπτιακός λαός εργάζεται επίπονα για την άρδευση του ποταμού και την κατασκευή αυλακιών. Η αγροτική παραγωγή γίνεται υπό την επίβλεψη των βασιλικών υπαλλήλων που δίνουν ένα μεγάλο μέρος της στον Φαραώ.

Καλλιεργούνται σιτάρι, κριθάρι, λινάρι, οπωροφόρα δέντρα, ενώ στις όχθες του ποταμού οι Αιγύπτιοι μαζεύουν λωτούς και πάπυρο.

Ασχολούνται επίσης με την **αλιεία** και την **κτηνοτροφία**.

β) Οικοδόμηση: Ναοί, ανάκτορα, ταφικά μνημεία.

Πολλοί τεχνίτες (μεταλλουργοί, ξυλουργοί κ.ά.) εργάζονται σε ανακτορικά και ιδιωτικά εργαστήρια.

γ) Εμπόριο: Εισαγωγές μετάλλων και ξυλείας.

Εξαγωγές δημητριακών και παπύρου.

Κοινωνία

**Φαραώ** (ενσάρκωση του επίγειου θεού).

**Ιερείς** (ανώτεροι κρατικοί υπάλληλοι) – γραφείς – επαγγελματίες στρατιωτικοί.

**Ελεύθεροι** πολίτες (τεχνίτες ή αγρότες).

**Δούλοι**: Ιδιωτικοί (εργάζονται σε σπίτια) και κρατικοί (εργάζονται σε ορυχεία, λατομεία, κρατικά εργαστήρια).

Πολιτική οργάνωση

Η οργάνωση του κράτους έχει χαρακτήρα **θεοκρατικό**.

Θρησκεία

- Η θρησκεία των Αιγυπτίων ήταν **πολυθεϊστική**. Μερικοί από τους θεούς στους οποίους πίστευαν ήταν ο Αμμών Ρα, ο Ώρος, ο Όσιρις, η Ίσις και αντιπροσώπευαν το φως, τον ήλιο, τη βλάστηση, τη γονιμότητα. Υπήρχαν και πολλοί άλλοι θεοί – προστάτες του έρωτα, της δικαιοσύνης, του φεγγαριού, του Νείλου, της πλημμύρας κλπ.

- Κάθε πόλη έχει τον δικό της θεό-προστάτη.

- Οι θεοί έχουν ανθρώπινο σώμα και ζωόμορφο πρόσωπο.

- Ακενατών: προσπάθεια επιβολής του θεού Ρα και καταπολέμηση πολυθεΐας.

- Οι Αιγύπτιοι πίστευαν στη **μετά θάνατον ζωή**. Με το θάνατο η ψυχή χωρίζεται από το σώμα και περιπλανιέται ελεύθερη. Το σώμα πρέπει να διατηρηθεί στην καλύτερη δυνατή κατάσταση, ώστε η ψυχή να το αναγνωρίσει και να το κατοικήσει ξανά. Αυτό θα ήταν δυνατό με τη **διαδικασία της ταρίχευσης** ή μουμιοποίησης.

- Ταφικά μνημεία με εξαίρετη διακόσμηση και πλούτη.

Γραφή

Το είδος γραφής που χρησιμοποιούσαν από την 4η χιλιετία π.Χ. οι Αιγύπτιοι ήταν τα ιερογλυφικά, μια γραφή συμβολική και φθογγολογική. Τα ιερογλυφικά ήταν μια πολύ δύσκολη γραφή και την κατείχαν μόνο ειδικοί βασιλικοί αξιωματούχοι, οι **γραφείς**. Μπορούσε να διαβαστεί σε στήλες, από δεξιά προς αριστερά ή το αντίστροφο, ανάλογα με το πού κοιτούσαν οι μορφές.

Η γραφική ύλη που χρησιμοποιούσαν ήταν ο πάπυρος, τυλιγμένος σε κύλινδρο. Το μήκος του μπορεί να έφτανε και τα τέσσερα μέτρα.

Αποκρυπτογράφηση των ιερογλυφικών έγινε από το Γάλλο επιστήμονα J. Champollion, που το 1822 διάβασε το κείμενο της **στήλης της Ροζέτας,** μιας τρίγλωσσης επιγραφής που υμνούσε τον Πτολεμαίο Ε’ (210-180 π.Χ.)

Επιστήμες

* Αστρονομία: χωρισμός του έτους σε 365 ημέρες, μήνες, εβδομάδες, προσδιορισμός της ώρας βάσει της σκιάς του ήλιου.
* Γεωμετρία: εφαρμογή της στην κατασκευή πυραμίδων, αλλά και τον υπολογισμό των καλλιεργήσιμων εκτάσεων που χάνονταν από πλημμύρες.
* Ανατομία/ιατρική: εφαρμογή της στην ταρίχευση των νεκρών.

Τέχνη

Μνημειακού χαρακτήρα, ογκώδης και αφιερωμένη στους Φαραώ, των οποίων τα έργα εξυμνεί.

Πυραμίδες του Χέοπα, Χεφρήνου και Μυκερίνου στην Γκίζα, ναοί των Λουξόρ και Καρνάκ, αγάλματα που διακοσμούν ναούς και ταφικά μνημεία.

Έργα μικροτεχνίας.